དེ་རྗེས་དཔལ་ལྡན་སྲིད་སྐྱོང་མཆོག་དང་བོད་མི་མང་སྤྱི་འཐུས་ཚོགས་གཙོ་མཆོག་གིས་ཕེབས་བསུའི་གསུང་བཤད་གནང་།དེ་ནས་ཧི་མཱ་ལ་ཡའི་རྒྱལ་སྤྱིའི་དུས་སྟོན་གོ་སྒྲིག་ཚོགས་ཆུང་གིས་ཉིན་གཉིས་རིང་གི་དུས་སྟོན་དབུ་འབྱེད་གསལ་བསྒྲགས་གནང་གྲུབ་མཚམས།སྐུ་མགྲོན་གཙོ་བོ་མཆོག་གིས་ཕྱི་དྲིལ་ལས་ཁུངས་ནས་༸གོང་ས་མཆོག་གི་བཀའ་དྲིན་རྗེས་དྲན་གྱི་དུས་སྟོན་ལ་དམིགས་ཏེ་ཆེད་དུ་འདོན་སྤེལ་གནང་བའི་དཔེ་དེབ་༼བཙན་བྱོལ་ནང་གི་བྱུང་བ་བརྗོད་པ།༽ཞེས་པ་དང༌།ཡང་ཨིན་ཡིག་ཐོག༼༸གོང་ས་ཏཱ་ལའི་བླ་མ་སྐུ་ཕྲེང་༡༤ཆེན་པོ་མཆོག་ལ་བསྟོད་པ།༽དང༌།༼༸གོང་ས་ཏཱ་ལའི་བླ་མ་སྐུ་ཕྲེང་༡༤ཆེན་པོ་མཆོག་ལ་རྗེས་དྲན།༽ཞེས་པ་བཅས་ཀྱི་དབུ་འབྱེད་གནང་གྲུབ་བསྟུན།སྐུ་མགྲོན་གཙོ་བོ་མཆོག་གིས་དུས་དྲན་དང་འབྲེལ་བའི་གསུང་བཤད་གནང་།དེ་ནས་སྐུ་མགྲོན་གཙོ་བོ་མཆོག་མངའ་སྡེའི་གྲོས་ཚོགས་སུ་ཕེབས་འཐོན་གནང་རྗེས་སྲིད་སྐྱོང་མཆོག་གིས་བཀའ་ཤག་དང་།སྤྱི་འཐུས་ཚོགས་གཙོ་མཆོག་གིས་བོད་མི་མང་སྤྱི་འཐུས་ལྷན་ཚོགས་ཀྱི་གསུང་བཤད་གནང་།དེ་རྗེས་སྲིད་སྐྱོང་མཆོག་གིས་གཞུང་ཞབས་སྲི་ཞུ་བ་ཞབས་ལོ་༢༠འཁོར་ཅིང་བགྲེལ་ཡོལ་ཐོན་པ་ཁག་གཅིག་ལ་བོད་རྗེ་སྲོང་བཙན་སྒམ་པོའི་སྐུ་བརྙན་དང་ཕྱག་འཁྱེར་གནང་གྲུབ་མཚམས།སྲིད་སྐྱོང་མཆོག་གིས་བོད་ཀྱི་སྲིད་བྱུས་ཉམས་ཞིབ་ཁང་གི་དུས་དེབ་༼བོད་ཀྱི་སྲིད་བྱུས་དུས་དེབ།༽ཅེས་པ་དབུ་འབྱེད་དང་།དེ་བཞིན་འཕྲོད་བསྟེན་ཁྱབ་ཁོངས་ལས་བྱེད་ཞབས་ལོ་༢༥འཁོར་བ་དགུ་ལ་ལེགས་གསོལ་མཚོན་ཆེད་བྱ་དགའ་དང་ཕྱག་འཁྱེར་གནང་།